ቻይና ለገርቢ ግድብ ፕሮጀክት የብድር ማራዘሚያ ሰጠች
ለሰሜን አዲስ አበባ፣ ሱሉልታና አካባቢው ነዋሪዎች ንፁህ የመጠጥ ውኃ ማቅረብ ያስችላል ለተባለው የገርቢ ግድብ ፕሮጀክት የተገኘው ብድር የመጠቀሚያ ጊዜው በማለፉ የተቋረጠ ቢሆንም፣ የፌዴራል መንግሥት ከቻይና መንግሥት ጋር ባደረገው ድርድር የሁለት ወራት ማራዘሚያ ተሰጠው፡፡‹‹እጅግ ጠቃሚ›› የተባለው የገርቢ ንፁህ ውኃ ፕሮጀክት ለመገንባት የቻይና ኤግዚም ባንክ 146 ሚሊዮን ዶላር ብድር ፈቅዶ ነበር፡፡ ይህ ፕሮጀክት በቀን 73 ሺሕ ሜትር ኩብ ውኃ ማምረት የሚያስችል እንደሆነ፣ በዋናነት አገልግሎት የሚሰጠው ለሱሉልታና አካባቢው እንዲሁም በየጊዜው በከፍተኛ የውኃ አቅርቦት ችግር ለሚገጥመው ሰሜን አዲስ አበባ እንደሆነ ይታወቃል፡፡ ይህን ፕሮጀክት ለማስጀመር የአዲስ አበባ ከተማ አስተዳደር ውኃና ፍሳሽ ባለሥልጣን ሙሉ ዝግጅት አድርጎ ለቻይናው ሲጂሲኦሲ ሥራውን የሰጠ ቢሆንም፣ የኦሮሚያ ክልላዊ መንግሥት ለግደቡ ግንባታ፣ ለውኃ ማጣሪያና ውኃው የሚያርፍበትን ቦታ ባለማስረከቡ ግንባታው ዘግይቷል፡፡የአዲስ አበባ ውኃና ፍሳሽ ባለሥልጣን ዋና ሥራ አስኪያጅ አቶ አወቀ ኃይለ ማርያም (ኢንጂነር) ለሪፖርተር እንደገለጹት፣ ይህ ፕሮጀክት ከአንድ ዓመት ተኩል በፊት መጀመር ነበረበት፡፡ ‹‹ፕሮጀክቱ ለሚያርፍበት ቦታ የወሰን ሥራ ተሠርቶ ለተቋራጭ ማስረከብ ባለመቻላችን ሥራው ሳይጀመር ዓመታት እያለፈ ነው፤›› ብለዋል፡፡ አቶ አወቀ እንዳሉት፣ የቻይና ኤግዚም ባንክ የብድሩ መጠቀሚያ ጊዜ አልፏል በማለት ብድሩን ቢያቋርጥም፣ ነገር ግን የፌዴራል መንግሥት ባደረገው ጥረት የቻይና መንግሥት ብድሩን ለተጨማሪ ሁለት ወራት የመጠቀሚያ ጊዜውን አራዝሟል፡፡‹‹ነገር ግን የተሰጠው ማራዘሚያ ጥሩ ተስፋ ቢሆንም እስካሁን ችግሩ ስላልተፈታ፣ የተሰጠን ማራዘሚያ ቀን እየቆጠረ በመሆኑ የሚመለከታቸው የመንግሥት አካላት ሁኔታውን ተረድተው ችግሩን መፍታት አለባቸው፤›› ሲሉ አሳስበዋል፡፡ ይህ ፕሮጀክት ዕውን ከሆነ በሱሉልታና አካባቢው እንዲሁም ሰሜን አዲስ አበባ የሚገኙ 800 ሺሕ ሰዎች በቂ የውኃ አቅርቦት ያገኛሉ ተብሏል፡፡ የውጭ ምንዛሪ አቅርቦት እጥረት አለ በሚባልበት ወቅት ኢትዮጵያ ያገኘችውን ብድር መጠቀም አለመቻሏ ያሳዝናል ሲሉ ባለሙያዎች ይወቅሳሉ፡፡ 